b'\n_START_ARTICLE_\nMerikarejeva piramida\n_START_SECTION_\nDokazi\n_START_PARAGRAPH_\nMerikarejeva piramida je njegova edina piramida, \xc4\x8derav \xc5\xa1e ni bila odkrita. Omenjena je na devetih napisih, od kateri je osem napisov iz severne Sakare. Izvor devetega ni znan. Iz napisov je razvidno, da se je piramida imenovala \xc2\xbbWadj Sut Merikare\xc2\xab, kar se prevaja kot \xc2\xbbCveto\xc4\x8da so Merikarejeva bivali\xc5\xa1\xc4\x8da\xc2\xab ali \xc2\xbbSve\xc5\xbea Merikarejeva bivali\xc5\xa1\xc4\x8da\xc2\xab. Vsi napisi so bili najdeni v grobnicah sve\xc4\x8denikov. Vsaj \xc5\xa1tirje med njimi so bili odgovorni za posmrtni kult faraonov Merikareja in Tetija iz \xc5\xa0este dinastije. Sve\xc4\x8deniki so \xc5\xbeiveli v obdobju zgodnje Dvanajste dinastije (1991 pr. n. \xc5\xa1t.\xe2\x80\x931802 pr. n. \xc5\xa1t.), kar ka\xc5\xbee, da sta  bila posmrtna kulta obeh faraonov aktualna \xc5\xa1e v Srednjem kraljestvu in predvsem to, da bi morala biti Merikarejeva piramida v bli\xc5\xbeini Tetijeve piramide v Sakari.\n_START_SECTION_\nUgotavljanje istovetnosti\n_START_PARAGRAPH_\nIz pogrebnih stel sve\xc4\x8denikov iz Dvanajste dinastije je Cecil Mallaby Firth leta 1926 sklepal, da je na jugovzhodnem kotu Tetijevega piramidnega kompleksa odkril  Merikarejevo piramido. Kasneje je ugotovil, da ne gre za Merikarejevo piramido, ampak za majhno kultno piramido, ki je spadala v Tetijev piramidni kompleks._NEWLINE_Druga hipoteza, ki  je nastala v drugi polovici 20. stoletja, je Merikarejevo piramido prepoznala v Lepsiusovi piramidi XXIX, locirani v severni Sakari. Piramida je bolj znana kot Brezglava piramida. Nekaj egiptologov, med njimi tudi Jocelyne Berlandini, je  hipotezo zavrnilo in leta 1979 trdilo, da je Brezglava piramida verjetneje pripadala faraonu Menkauhorju iz Pete dinastije, edinemu iz te dinastije, katerega piramida ni bila uradno prepoznana. Njihova trditev je temeljila na tehnikah gradnje piramide in dejstvu, da so se sve\xc4\x8deniki Menkauhorjevega posmrtnega kulta pogosto pokopavali v severni Sakari._NEWLINE_Leta 1994 je Jaromir Malek objavil \xc5\xa1tudijo, v kateri je trdil, da Brezglava piramida pripada faraonu Merikareju. Avtor je v \xc5\xa1tudiji poudaril, da v neposredni  bli\xc5\xbeini Brezglave piramide ni nobene grobnice iz Pete dinastije. Leta 2008 so se izkopavanja okoli Brezglave piramide nadaljevala pod vodstvom Zahija Hawassa in potrdila, da je iz Pete dinastije. Potrditev je temeljila na oceni strukture spomenika in gradiv, ki so bila zna\xc4\x8dilna za to obdobje.  \xc4\x8ceprav med izkopavanji niso odkrili nobenega napisa z imenom  faraona, je Hawass piramido pripisal Menkauhorju, edinemu faraonu iz Pete dinastije, katerega piramida ni bila odkrita. \xc4\x8ce so Berlandinijine in Hawassove ugotovitve  pravilne, Merikarejeva piramida  \xc5\xa1e vedno le\xc5\xbei neodkrita nekje v Sakari.'